Faith Kipyegon

**Faith Chepngetich Kipyegon** (s. 10. tammikuuta 1994 Keringet) on kenialainen keskimatkojen juoksija ja kestävyysjuoksija. Hän on 1&nbsp;500&nbsp;metrin juoksun kolminkertainen olympiavoittaja ja nelinkertainen maailmanmestari sekä 5&nbsp;000&nbsp;metrin juoksun maailmanmestari. Kipyegon on 157 senttinen ja painaa 43 kiloa. Hän pitää hallussaan 1&nbsp;500 metrin ja mailin juoksun maailmanennätyksiä ja lisäksi Afrikan ennätystä 1&nbsp;000 ja 3&nbsp;000 metrin juoksuissa.

## Lapsuus ja nuoruus
Kipyegon syntyi Rift Valleyssa, pienessä Keringetin kaupungissa Keniassa yhdeksänlapsisen perheen kahdeksantena. Hänen isänsä Samuel Koech oli juossut kilpaa 400 metrillä ja 800 metrillä, mutta ilman kansainvälistä menestystä. Lapsena Kipyegon pelasi jalkapalloa, kunnes hän koulun liikuntatunneilla tajusi kestävyysjuoksijan lahjansa. Hän juoksi ensimmäisen nuorten MM-kultansa vuonna 2011 paljain jaloin.

## Kilpailu-ura
Kipyegon voitti 1&nbsp;500&nbsp;metrillä olympiakultaa Rio de Janeirossa 2016 ajalla 4.08,92 ja Tokiossa 2021 ajalla 3.53,11. Vuoden 2012 kesäolympialaisissa Lontoossa hän jäi alkueriin. Kipyegon voitti 1&nbsp;500 metrin maailmanmestaruuden Lontoossa 2017 ajalla 4.02,59, Eugenessa 2022 ajalla 3.52,96 sekä Budapestissa 2023 ajalla 3.54,87. Hän voitti 5&nbsp;000&nbsp;metrin maailmanmestaruuden Budapestissa 2023 ajalla 14.53,88. Vuoden 2015 MM-kilpailuista Pekingistä hän saavutti 1&nbsp;500&nbsp;metriltä hopeaa ajalla 4.08,96. Hän sai MM-hopeaa myös Dohassa 2019 Kenian ennätysajalla 3.54,22. Vuoden 2013 MM-kilpailuissa Kipyegon oli viides. Vuoden 2014 Kansainyhteisön kisoista Glasgow'sta hän voitti 1&nbsp;500&nbsp;metrillä kultaa. Vuonna 2011 Kipyegon voitti alle 18-vuotiaiden MM-kultaa ja seuraavana vuonna alle 20-vuotiaiden MM-kultaa.

Maantiejuoksun MM-kilpailuissa Kipyegon voitti katumaililla MM-pronssia 2023. Maastojuoksussa hän on voittanut nuorten henkilökohtaisen MM-kullan 2011 ja 2013 sekä joukkuekilpailussa kultaa 2010 ja 2013 sekä hopeaa 2011. Afrikan-mestaruuden hän voitti nuorten sarjassa 2012 ja aikuisissa 2014. MM-kilpailuissa 2017 hän oli viiden maannaisensa jälkeen kuudes. Vuoden 2014 IAAF World Relays -tapahtumassa Kipyegon oli mukana juoksemassa 4&nbsp;×&nbsp;1&nbsp;500 metrin viestin maailmanennätystä.

Vuonna 2023 Kipyegon juoksi kolme maailmanennätystä. Firenzessä 2. kesäkuuta 2023 hän juoksi 1&nbsp;500 metrin maailmanennätyksen 3.49,11 ja paransi lähes sekunnilla Genzebe Dibaban nimissä ollutta entistä ME:tä 3.50,07. Viikkoa myöhemmin Pariisissa hän juoksi 5&nbsp;000 metrin maailmanennätyksen 14.05,20, jolla ajalla hän paransi yli sekunnilla Letesenbet Gideyn edellistä ennätystä. 21. heinäkuuta hän juoksi Monacossa mailin maailmanennätyksen 4.07,64 ja paransi Sifan Hassanin nimissä ollutta aikaisempaa ennätystä yli 4,5 sekunnilla. Seuraavana kesänä hän paransi 1&nbsp;500&nbsp;metrin maailmanennätyksen aikaan 3.49,04 Pariisissa 7. heinäkuuta 2024 Pariisin olympialaisissa hän voitti 1&nbsp;500&nbsp;metrillä kultaa olympiaennätyksellä 3.51,29 ja saavutti 5&nbsp;000 metrillä hopeaa ajalla 14.29,60. Hän kohensi 1&nbsp;500&nbsp;metrin maailmanennätyksen aikaan 3.48,68 Eugenessa 5. heinäkuuta 2025 ja 3&nbsp;000&nbsp;metrin Afrikan ennätyksen lukemiin 8.07,04 Chorzówissa 16. elokuuta 2025. Saman vuoden Tokion MM-kilpailuissa hän voitti neljännen kerran maailmanmestaruuden 1&nbsp;500&nbsp;metrillä ajalla 3.52,15. 5&nbsp;000&nbsp;metrillä hän saavutti hopeaa ajalla 14.55,07.

## Henkilökohtaiset ennätykset

* **AR** = maanosan ennätys
* **WR** = maailmanennätys

## Yksityiselämä

Kipyegonin puoliso on 800 metrin juoksun olympiapronssimitalisti Timothy Kitum. Heillä on kesäkuussa 2018 syntynyt tytär.

## Lähteet